“ทีมไทยแลนด์” กระหึ่ม! จีน-เม-โม-แพตตี้ คว้าแชมป์สวิงกลุ่ม ศึก International Crown สหรัฐฯ
 4 โปรกอล์ฟสาวไทยฟอร์มสุดเจ๋งคว้าแชมป์กอล์ฟประเภททีมในศึก LPGA Tour รายการ "ฮันวา ไลฟ์พลัส อินเตอร์เนชั่นเนล คราวน์ 2023” ที่รัฐแคลิฟอร์เนีย สหรัฐอเมริกา คว้าเงินรางวัล 500,000 ดอลลาร์สหรัฐ
“ทีมไทยแลนด์” กระหึ่ม! จีน-เม-โม-แพตตี้ สร้างประวัติศาสตร์คว้าแชมป์สวิงกลุ่ม ศึก International Crown ที่สหรัฐฯ
8 พ.ค. 2566

การแข่งขันกอล์ฟประเภททีมหญิง รายการ “ฮันวา ไลฟ์พลัส อินเตอร์เนชั่นเนล คราวน์” ที่ทีพีซี ฮาร์ดิง พาร์ค ชาน มลรัฐ ซานฟรานซิสโก รัฐแคลิฟอร์เนีย ประเทศสหรัฐอเมริกา รอบชิงชนะเลิศ 4 นักกอล์ฟสาวไทย ประกอบไปด้วย “โปรจีน” อาฒยา ฐิติกุล , “โปรเหมียว” ปภังกร ธวัชธนกิจ , “โปรโม” โมรียา จุฑานุกาล , “โปรเม” เอรียา จุฑานุกาล ได้เข้าร่วมการแข่งขันในทัวร์นาเมนต์นี้

โดยก่อนหน้านี้ ในแมตช์ที่ 1 (Round-Robin Day 1) ทีมสาวไทยชนะทีมญี่ปุ่นมาได้ ต่อเนื่องถึงแมตช์ที่ 2 และ 3 (Round-Robin Day 2 &amp; 3) สามารถเอาชนะทีมเกาหลีใต้และออสเตรเลียได้ตามลำดับ ก่อนเข้าสู่รอบรองชนะเลิศ (Semifinals) ทีมสาวไทยยังคงเล่นได้ดีอย่างต่อเนื่อง และสามารถเอาชนะทีมสหรัฐอเมริกา ที่มีผู้เล่นอันดับหนึ่งของโลก อย่าง “เนลลี คอร์ด้า” และอันดับสี่ อย่าง “ลิเลีย วู” มาได้
ปิดท้ายที่รอบชิงชนะเลิศ (Final) ทีมสาวไทยโคจรกลับมาพบกับทีมออสเตรเลียที่นำโดย “มินจี ลี” อีกครั้ง โดยทีมสาวไทยยังโชว์ฟอร์มได้อย่างยอดเยี่ยม โปรเหมียว ซึ่งออกรอบเป็นคู่สอง เก็บแต้มแรกให้ทีมก่อนด้วยชัยชนะเหนือฮันนาห์ กรีน 4 และ 3 (นำ 4 อัพ ขณะเหลือ 3 หลุม)
จากนั้น โปรจีน ก็คว้าชัยเหนือสเตฟานี่ คีเรียคู 4 และ 2 (นำ 4 อัพขณะเหลือ 2 หลุม) เป็นแต้มที่การันตีแชมป์ให้กับทีมไทยได้สำเร็จ

ส่วนคู่สุดท้ายในประเภทโฟร์ซั่ม โปรโม-โปรเม คว้าชัยเหนือมินจี ลี กับซาราห์ เคมป์ 4 และ 3 (นำ 4 อัพ ขณะเหลือ 3 หลุม)ก่อนเอาชนะไปอย่างขาดลอย 3-0 พร้อมสร้างประวัติศาสตร์คว้าแชมป์ในรายการ International Crown ศึก LPGA Tour ให้กับประเทศไทยได้เป็นครั้งแรก รับเงินรางวัลสำหรับทีม 500,000 ดอลลาร์สหรัฐ (คนละ 125,000 ดอลลาร์สหรัฐ หรือราว 4.2 ล้านบาท) นอกจากนี้ โปรเมยังคว้ารางวัลผู้เล่นทรงคุณค่า (เอ็มวีพี) จากฟอร์มอันยอดเยี่ยมตลอดทัวร์นาเมนต์ด้วย ซึ่งถือเป็นรายการเดียวใน “แอลพีจีเอ ทัวร์” ที่นักกอล์ฟชั้นนำของโลกเข้าแข่งขันในนามตัวแทนของประเทศต่างๆ
